I mars ble det registrert 14.401 nye personbiler i Norge. Det er 7,5 prosent flere enn i mars i fjor. 37,3 prosent av de solgte personbilene var elbiler.

Nissan Leaf ble vinneren i mars med 2.172 nyregistreringer og en markedsandel på 15,1 prosent. Bortimot hver sjette nye bil i mars er med andre ord en Nissan Leaf, viser ferske tall fra Opplysningsrådet for Veitrafikken (OFV).

I første kvartal ble det til sammen registrert 33.799 personbiler, en nedgang på hele 11,6 prosent sammenlignet med første kvartal i fjor. Volkswagen topper listen med 4.008 nyregistreringer. Deretter følger Nissan med 3.464 og Toyota med 3.276 nyregistrerte biler

Gjennomsnittlig CO2-utslipp for alle nye personbiler registrert i mars var 63 g/km, 22 g/km lavere enn i mars 2017.

Diesel fortsetter å falle

Dieselandelen fortsetter å falle. I mars hadde 16 prosent av alle nyregistrerte personbiler kun dieselmotor. For tolv måneder siden gjaldt dette nesten 25 prosent av de nye bilene.

Én av fem biler hadde kun bensinmotor, ned fra vel 26 prosent i mars 2017.

Personbilene med hybriddrift hadde en markedsandel på 26,7 prosent i mars 2018, mens markedsandelen i mars 2017 var 27,8 prosent

Det var 20 registreringsdager i mars i år, noe som er tre færre enn i mars 2017.